Broj: 711-I-1373-M-115/23-02-19

Zagreb, 29. lipnja 2023.

 **MATKO ŠUTALO**

 **gradonačelnik Grada Valpova**

**Predmet: mišljenje na zahtjev obveznika Matka Šutala,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 16. lipnja 2023. pod brojem 711-U-4937-M-115/23-01-4 zaprimilo je zahtjev za mišljenje koji je podnio obveznik Matko Šutalo, gradonačelnik Grada Valpova.

U podnesenom zahtjevu obveznik postavlja upit obuhvaća li Zakon o sprječavanju sukoba interesa („Narodne novine“, broj 143/21, dalje u tekstu ZSSI) i roditelje obveznika koji se bave samostalnim zanimanjima odnosno mogu li roditelji dužnosnika koji se bave samostalnim zanimanjima sklapati ugovore s jedinicom lokalne ili regionalne samouprave u kojoj djeluje dužnosnik bez bojazni da bi dužnosnik mogao snositi sankcije.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 13. sjednici održanoj 29. lipnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je odredbom čl. 5. st. 3. ZSSI propisano da se, između ostalih, roditelji obveznika smatraju članovima obitelji obveznika u smislu navedenog Zakona. Nadalje, čl. 5. stavkom 5. ZSSI-a propisano je da se poslovnim subjektima u smislu ZSSI-a smatraju i samostalne djelatnosti.

Slijedom navedenog u slučaju da poslovni subjekt u vlasništvu roditelja obveznika sklapa poslovne odnose s tijelom javne vlasti u kojem obveznik obnaša dužnost na navedeni poslovni odnos primijeniti će se odredbe ZSSI-a.

Stoga, Povjerenstvo ističe kako je, u situaciji u kojoj tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, obveznik dužan postupiti sukladno članku 21. ZSSI-a, a Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s ZSSI-om.

Povjerenstvo pritom ističe kako odredbe ZSSI-a ne propisuju zabranu da poslovni subjekt u vlasništvu člana obitelji obveznika iz članka 5. stavka 1. točke 3. ZSSI-a sklopi poslovni odnos s tijelom u kojem obveznik obnaša dužnost, međutim, budući da se radi o osjetljivom poslovnom odnosu u kojem je moguće da privatni interes člana obitelji utječe na njegovu nepristranost u obnašanju javne dužnosti, od važnosti je da Povjerenstvo bude upoznato s postojanjem namjere sklapanja tog poslovnog odnosa kao i da uputi obveznika kako postupati prilikom njegovog sklapanja.

Povjerenstvo isto tako ističe kako je u situacijama poput navedene u zahtjevu za mišljenje obveznika isto upućivalo na postupanje u skladu s člankom 9. ZSSI-a odnosno izuzimanje obveznika iz postupka nastanka poslovnog odnosa, delegiranja potpisivanja odluka i ugovora kojima se poslovni odnos zaključuje na drugu osobu te deklariranja odnosa povezanosti svim osobama koje sudjeluju u postupku odabira te široj javnosti.

Slijedom navedenog, Povjerenstvo ističe kako je obveznik dužan postupiti sukladno čl. 9. ZSSI-a, a tijelo u kojem obnaša dužnost je, prije stupanja u poslovni odnos s poslovnim subjektom roditelja obveznika, sukladno članku 21. stavku 4. ZSSI-a dužno dostaviti Povjerenstvu cjelokupnu dokumentaciju iz koje je vidljivo kako su provedene Upute Povjerenstva odnosno vidljivo da je obveznik postupio sukladno članku 9. ZSSI-a.

Povjerenstvo napominje obvezniku da su, sukladno čl. 21. stavku 6. ZSSI-a, pravni poslovi odnosno pravni akti koji su sklopljeni odnosno doneseni bez prethodne obavijesti Povjerenstvu, protivno uputama Povjerenstva te dostavom nepotpune ili neistinite dokumentacije odnosno na bilo koji drugi način protivno odredbama članka 21. ZSSI-a ništetni te da Povjerenstvo bez odgađanja dostavlja predmete u kojima je postojanje takvih poslovnih odnosa uočeno nadležnom državnom odvjetništvu na daljnje postupanje radi utvrđenja ništetnosti pravnog posla odnosno pravnog akta.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Matku Šutalu, elektroničkom dostavom
2. Objava na internetskoj stranici Povjerenstva
3. Pismohrana